[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.12.2005

COM(2005) 664 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1467/2004 για την επιβολή οριστικών δασμών αντιντάμπινγκ στις εισαγωγές τερεφθαλικού πολυαιθυλενίου («PET») καταγωγής, μεταξύ άλλων, Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Περιεχόμενο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 461/2004 του Συμβουλίου της 8ης Μαρτίου 2004 (εφεξής «ο βασικός κανονισμός») στο πλαίσιο της διαδικασίας για τις εισαγωγές ορισμένων τύπων τερεφθαλικού πολυαιθυλενίου («PET») καταγωγής Λαϊκής Δημοκρατίας της Κίνας. |

Γενικό πλαίσιο Η παρούσα πρόταση εντάσσεται στο πλαίσιο της εφαρμογής του βασικού κανονισμού και είναι το αποτέλεσμα έρευνας που διεξήχθη σύμφωνα με τις ουσιώδεις και διαδικαστικές απαιτήσεις που προβλέπει ο βασικός κανονισμός. |

Ισχύουσες διατάξεις στον τομέα που αφορά η πρόταση Στόχος της παρούσας πρότασης κανονισμού είναι να τροποποιήσει τον κανονισμό (ΕΚ) αριθ. 1467/2004 του Συμβουλίου για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου («PET») καταγωγής, μεταξύ άλλων, Λαϊκής Δημοκρατίας της Κίνας. |

Συνοχή με άλλες πολιτικές και στόχους της Ένωσης Άνευ αντικειμένου. |

Διαβουλευση με τα ενδιαφερομενα μερη και εκτιμηση του αντικτυπου |

Διαβουλεύσεις με τα ενδιαφερόμενα μέρη |

Τα μέρη που αφορά η διαδικασία είχαν ήδη τη δυνατότητα να υπερασπίσουν τα συμφέροντά τους κατά την έρευνα, σύμφωνα με τις διατάξεις του βασικού κανονισμού. |

Συγκέντρωση και χρησιμοποίηση εκτιμήσεων εμπειρογνωμόνων |

Δεν ήταν αναγκαία η προσφυγή σε εκτιμήσεις εξωτερικών εμπειρογνωμόνων |

Αξιολόγηση των επιπτώσεων Η παρούσα πρόταση είναι αποτέλεσμα της εφαρμογής του βασικού κανονισμού. Ο βασικός κανονισμός δεν προβλέπει εκτίμηση του γενικού αντίκτυπου, αλλά περιέχει πλήρη κατάλογο των όρων που πρέπει να εκτιμηθούν. |

Νομικα στοιχεία της πρότασης |

Περίληψη της προτεινόμενης δράσης Τον Απρίλιο του 2005, η Επιτροπή ανήγγειλε, με τον κανονισμό (ΕΚ) αριθ. 523/2005, την έναρξη επανεξέτασης «ως προς νέο εξαγωγέα» του κανονισμού (ΕΚ) αριθ. 1467/2004 του Συμβουλίου για την επιβολή οριστικών δασμών αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου («PET») καταγωγής, μεταξύ άλλων, Λαϊκής Δημοκρατίας της Κίνας. Ο εν λόγω κανονισμός κατήργησε επίσης το δασμό όσον αφορά εισαγωγές από την Jiangyin Chengsheng New Packing Material Co., Ltd. (ο «αιτών»), που ζήτησε την έναρξη της επανεξέτασης, υποβάλλοντας αυτές τις εισαγωγές σε καταγραφή. Σύμφωνα με τα πορίσματα της παρούσας, ο αιτών πληροί τα κριτήρια για καθεστώς οικονομίας αγοράς και πρέπει να του επιβληθεί ατομικός συντελεστής δασμού 45 EUR ανά τόνο. Επομένως, προτείνεται στο Συμβούλιο να εγκρίνει τη συνημμένη πρόταση κανονισμού, η οποία θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης το αργότερο έως τις 31.12.05. |

Νομική βάση Κανονισμός (ΕΚ ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε την τελευταία φορά με τον κανονισμό (ΕΚ) αριθ. 461/2004 της 8ης Μαρτίου 2004. |

Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν ισχύει. |

Αρχή της αναλογικότητας Η παρούσα πρόταση είναι σύμφωνη με την αρχή της αναλογικότητας για τον (τους) ακόλουθο (ους) λόγο (ους). |

Η μορφή δράσης περιγράφεται στον προαναφερόμενο βασικό κανονισμό και δεν επιτρέπει εθνικές αποφάσεις. |

Στοιχεία σχετικά με τον τρόπο με τον οποίο θα περιοριστούν στο ελάχιστο η οικονομική επιβάρυνση και ο διοικητικός φόρτος που θα αναλάβουν η Κοινότητα, οι εθνικές αρχές, οι περιφερειακές και τοπικές αρχές, οι οικονομικοί παράγοντες και οι πολίτες και θα διασφαλιστεί ότι είναι ανάλογα αυτά προς το στόχο της πρότασης: άνευ αντικειμένου. |

Επιλογή των μέσων |

Προτεινόμενα μέσα: κανονισμός. |

Η χρήση άλλων μέσων δεν θα ήταν σκόπιμη για τον/τους ακόλουθο/ους λόγο/ους. Ο προαναφερόμενος βασικός κανονισμός δεν προβλέπει τη χρησιμοποίηση άλλων μέσων. |

επιπτωσεις στον προϋπολογισμο |

Η πρόταση δεν έχει επιπτώσεις στον κοινοτικό προϋπολογισμό. |

- Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του κανονισμού (ΕΚ) αριθ. 1467/2004 για την επιβολή οριστικών δασμών αντιντάμπινγκ στις εισαγωγές τερεφθαλικού πολυαιθυλενίου («PET») καταγωγής, μεταξύ άλλων, Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[1] (εφεξής ο «βασικός κανονισμός»), και ιδίως το άρθρο 11 παράγραφος 4,

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

Α. ΙΣΧΥΟΝΤΑ ΜΕΤΡΑ

3. Τα μέτρα που ισχύουν επί του παρόντος στις εισαγωγές στην Κοινότητα τερεφθαλικού πολυαιθυλενίου («PET») καταγωγής, μεταξύ άλλων, Λαϊκής Δημοκρατίας της Κίνας («ΛΔΚ»), είναι οριστικοί δασμοί αντιντάμπινγκ που επιβλήθηκαν με τον κανονισμό (ΕΚ) αριθ. 1467/2004[2] του Συμβουλίου. Δυνάμει του ιδίου κανονισμού, επιβλήθηκαν δασμοί αντιντάμπινγκ και στις εισαγωγές PET καταγωγής Αυστραλίας.

B. ΤΡΕΧΟΥΣΑ ΕΡΕΥΝΑ

1. Αίτηση επανεξέτασης

4. Μετά την επιβολή των οριστικών δασμών αντιντάμπινγκ στις εισαγωγές PET καταγωγής ΛΔΚ, η Επιτροπή έλαβε αίτηση για την έναρξη επανεξέτασης «ως προς νέο εξαγωγέα» του κανονισμού (ΕΚ) 1467/2004, δυνάμει του άρθρου 11 παράγραφος 4 του βασικού κανονισμού, από την Jiangyin Chengsheng New Packing Material Co., Ltd. (ο «αιτών»). Ο αιτών ισχυρίστηκε ότι δεν ήταν συνδεδεμένος με κανέναν από τους παραγωγούς-εξαγωγείς στη ΛΔΚ που υπόκεινται στα μέτρα αντιντάμπινγκ όσον αφορά το PET. Επίσης, ισχυρίστηκε ότι δεν είχε εξαγάγει PET στην Κοινότητα κατά τη διάρκεια της αρχικής περιόδου έρευνας («αρχική ΠΕ», ήτοι η περίοδος από την 1η Απριλίου 2002 έως την 31η Μαρτίου 2003), αλλά ότι ξεκίνησε τις εξαγωγές PET στην Κοινότητα ακολούθως.

2. Έναρξη επανεξέτασης «ως προς νέο εξαγωγέα»

5. Η Επιτροπή εξέτασε τα αποδεικτικά στοιχεία που υπέβαλε ο αιτών και θεώρησε ότι είναι επαρκή ώστε να δικαιολογείται η έναρξη επανεξέτασης σύμφωνα με τις διατάξεις του άρθρου 11 παράγραφος 4 του βασικού κανονισμού. Μετά από διαβουλεύσεις με τη συμβουλευτική επιτροπή και αφού έδωσε στον κοινοτικό κλάδο παραγωγής την ευκαιρία να υποβάλει παρατηρήσεις, η Επιτροπή, με τον κανονισμό (ΕΚ) αριθ. 523/2005[3], κίνησε διαδικασία επανεξέτασης του κανονισμού (ΕΚ) αριθ. 1467/2004 όσον αφορά την ενδιαφερόμενη εταιρεία και άρχισε την έρευνα.

6. Δυνάμει του κανονισμού της Επιτροπής για την έναρξη της επανεξέτασης, καταργήθηκε ο δασμός αντιντάμπινγκ 184 ευρώ/τόνο που επιβλήθηκε με τον κανονισμό (ΕΚ) αριθ. 1467/2004 στις εισαγωγές PET τους οποίους παρήγε ο αιτών. Παράλληλα, δυνάμει του άρθρου 14 παράγραφος 5 του βασικού κανονισμού, κλήθηκαν οι τελωνειακές αρχές να λάβουν τα κατάλληλα μέτρα για την καταγραφή αυτών των εισαγωγών.

3. Υπό εξέταση προϊόν

7. Το προϊόν που αφορά η τρέχουσα επανεξέταση είναι το ίδιο με εκείνο που αποτελούσε αντικείμενο της έρευνας η οποία οδήγησε στην επιβολή των ισχυόντων μέτρων επί των εισαγωγών PET καταγωγής ΛΔΚ («αρχική έρευνα»), ήτοι με αριθμό ιξώδους 78 ml/g ή μεγαλύτερο, σύμφωνα με το πρότυπο ISO 1628-5, υπαγόμενου στον κωδικό ΣΟ 3907 60 20.

4. Ενδιαφερόμενα μέρη

8. Η Επιτροπή επίσημα ενημέρωσε τον αιτούντα και τους αντιπροσώπους της χώρας εξαγωγής για την έναρξη της διαδικασίας επανεξέτασης. Τα ενδιαφερόμενα μέρη είχαν την ευκαιρία να γνωστοποιήσουν γραπτώς τις απόψεις τους και να γίνουν δεκτά σε ακρόαση.

9. Η Επιτροπή έστειλε επίσης έντυπα αιτήσεων για καθεστώς οικονομίας αγοράς και ερωτηματολόγιο στον αιτούντα και έλαβε απαντήσεις εντός των προθεσμιών που καθορίστηκαν γι’αυτόν τον σκοπό. Η Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον καθορισμό του ντάμπινγκ, συμπεριλαμβανομένης της αιτήσεως για καθεστώς οικονομίας αγοράς, και πραγματοποιήθηκε επίσκεψη επαλήθευσης στις εγκαταστάσεις του αιτούντα.

5. Περίοδος της έρευνας

10. Η έρευνα για την πρακτική ντάμπινγκ κάλυψε την περίοδο από την 1η Οκτωβρίου 2003 ως τις 31.12.04 («περίοδος έρευνας» ή ΠΕ).

Γ. ΑΠΟΤΕΛΕΣΜΑΤΑ ΤΗΣ ΕΡΕΥΝΑΣ

1. Απόδoση τoυ χαρακτηρισμoύ «Νέoς εισαγωγέας»

11. Η έρευνα επιβεβαίωσε ότι ο αιτών δεν είχε εξάγει το υπό εξέταση προϊόν κατά την αρχική ΠΕ και ότι είχε αρχίσει να εξάγει στην Κοινότητα μετά από αυτήν την περίοδο.

12. Επιπλέον, ο αιτών μπορούσε να αποδείξει ότι δεν ήταν συνδεδεμένος με κανέναν από τους εξαγωγείς ή παραγωγούς στην ΛΔΚ που υπόκεινται στα ισχύοντα μέτρα αντιντάμπινγκ τα οποία επιβλήθηκαν στις εισαγωγές PET καταγωγής ΛΔΚ.

13. Σ’ αυτό το πλαίσιο, επιβεβαιώνεται ότι ο αιτών πρέπει να θεωρηθεί «νέος εξαγωγέας» σύμφωνα με το άρθρο 11 παράγραφος 4 του βασικού κανονισμού.

2. Καθεστώς οικονομίας της αγοράς (ΚΟΑ)

14. Σύμφωνα με το άρθρο 2 παράγραφος 7 στοιχείο β) του βασικού κανονισμού, στην περίπτωση έρευνας αντιντάμπινγκ σχετικά με τις εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου, για τους παραγωγούς που μπορούν να αποδείξουν ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού, δηλαδή ότι οι συνθήκες οικονομίας της αγοράς υπερισχύουν όσον αφορά την παραγωγή και την πώληση του ομοειδούς προϊόντος. Αυτά τα κριτήρια περιγράφονται συνοπτικά κατωτέρω:

15. οι επιχειρηματικές αποφάσεις λαμβάνονται σε συνάρτηση με τις ενδείξεις της αγοράς και χωρίς σημαντική κρατική παρέμβαση, και το κόστος εκφράζει τις τιμές στην αγορά·

16. οι επιχειρήσεις τηρούν σαφή λογιστική καταγραφή, υποκείμενη σε ανεξάρτητο έλεγχο, βάσει των διεθνών λογιστικών προτύπων («ΔΛΠ»), η οποία και πρέπει να ακολουθείται συνεπώς,·

17. δεν παρατηρούνται σημαντικές στρεβλώσεις οφειλόμενες στη μετάβαση από παλαιότερο καθεστώς ελεγχόμενης οικονομίας·

18. η ασφάλεια δικαίου και η σταθερότητα διασφαλίζονται μέσω νομοθεσίας περί πτωχεύσεως και ιδιοκτησιακού καθεστώτος·

19. οι πράξεις μετατροπής του συναλλάγματος πραγματοποιούνται σε τιμές της αγοράς.

20. Η Επιτροπή αναζήτησε όλες τις πληροφορίες που κρίθηκαν απαραίτητες και επαλήθευσε επιτόπου όλες τις πληροφορίες που υποβλήθηκαν στο πλαίσιο των αιτήσεων για την αναγνώριση καθεστώτος οικονομίας της αγοράς στις εγκαταστάσεις της υπό εξέταση επιχείρησης.

21. Από την έρευνα προέκυψε ότι ο αιτών πληροί και τα πέντε κριτήρια που περιέχονται στο άρθρο 2(7)(γ) του βασικού κανονισμού. Επομένως συνήχθη το συμπέρασμα ότι μπορούσε να χορηγηθεί καθεστώς οικονομίας της αγοράς στον αιτούντα.

4. Ντάμπινγκ

Καθορισμός της κανονικής αξίας

22. Όσον αφορά τον καθορισμό της κανονικής αξίας, η Επιτροπή εξέτασε κατά πρώτον, κατά πόσον οι συνολικές εγχώριες πωλήσεις του υπό εξέταση προϊόντος που έγιναν από τον αιτούντα ήταν αντιπροσωπευτικές σε σχέση με τις συνολικές εξαγωγικές πωλήσεις προς την Κοινότητα. Σύμφωνα με το άρθρο 2 παράγραφος 2 του βασικού κανονισμού, οι εγχώριες πωλήσεις θεωρούνται αντιπροσωπευτικές όταν ο συνολικός όγκος των εγχώριων πωλήσεων ανέρχεται τουλάχιστον στο 5% του συνολικού όγκου των εξαγωγικών πωλήσεων στην Κοινότητα. Η Επιτροπή διαπίστωσε ότι το PET πωλούνταν στην εγχώρια αγορά από τον αιτούντα σε συνολικά αντιπροσωπευτικούς όγκους.

23. Δεν έγινε καμιά διάκριση ειδών όσον αφορά το εν λόγω προϊόν. Συνεπώς, δεν χρειαζόταν πρόσθετη εξέταση για να διαπιστωθεί εάν οι εγχώριες πωλήσεις ήταν επαρκώς αντιπροσωπευτικές για κάθε τύπο χωριστά για τους σκοπούς του άρθρου 2(2) του βασικού κανονισμού.

24. Επίσης, εξετάστηκε αν μπορούσε να θεωρηθεί ότι οι εγχώριες πωλήσεις PET σε αντιπροσωπευτικές ποσότητες πραγματοποιήθηκαν κατά τις συνήθεις εμπορικές πράξεις, με τον προσδιορισμό του ποσοστού των επικερδών πωλήσεων PET σε ανεξάρτητους πελάτες. Εφόσον ο επικερδής όγκος πωλήσεων PET αντιπροσώπευε πάνω από 80 % του συνολικού όγκου πωλήσεων, η κανονική αξία βασίστηκε στην πραγματική εγχώρια τιμή, η οποία υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων PET που πραγματοποιήθηκαν κατά την ΠΕ, άσχετα από το εάν οι εν λόγω πωλήσεις ήταν επικερδείς ή όχι.

25. Συνεπώς, σύμφωνα με το άρθρο 2(1) του βασικού κανονισμού, η κανονική αξία βασίστηκε στις πληρωθείσες ή πληρωτέες τιμές, στην εγχώρια αγορά της ΛΔΚ.

Tιμή εξαγωγής

26. Το υπό εξέταση προϊόν εξήχθη σε ανεξάρτητους πελάτες στην Κοινότητα.. Συνεπώς, η τιμή εξαγωγής καθορίστηκε με βάση τις πράγματι πληρωθείσες ή πληρωτέες τιμές σύμφωνα με το άρθρο 2 παράγραφος 8 του βασικού κανονισμού.

Σύγκριση

27. Η κανονική αξία και η τιμή εξαγωγής συγκρίθηκαν σε επίπεδο εκ του εργοστασίου. Για την εξασφάλιση δίκαιης σύγκρισης μεταξύ της κανονικής αξίας και της τιμής εξαγωγής, ελήφθησαν υπόψη, υπό μορφή προσαρμογών, οι διαφορές που διαπιστώθηκαν στους παράγοντες που επηρεάζουν τις τιμές και τη συγκρισιμότητά τους, σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες προσαρμογές σε όλες τις περιπτώσεις που θεωρήθηκαν εύλογες, ακριβείς και υποστηριζόμενες από επαληθευμένα στοιχεία.

Περιθώριο ντάμπινγκ

28. Όπως προβλέπεται στο άρθρο 2 παράγραφος 11 του βασικού κανονισμού, η μέση σταθμισμένη κανονική αξία συγκρίθηκε με τη σταθμισμένη τιμής εξαγωγής του υπό εξέταση προϊόντος.

29. Η σύγκριση έδειξε την ύπαρξη ντάμπινγκ. Αυτό το περιθώριο ντάμπινγκ εκφρασμένο ως ποσοστό της καθαρής τιμής, ελεύθερο στα σύνορα της Κοινότητας, πριν την καταβολή του δασμού, για την Jiangyin Chengsheng New Packing Material Co., Ltd. είναι 5.6%.

Δ. ΤΡΟΠΟΠΟΙΗΣΗ ΤΩΝ ΜΕΤΡΩΝ ΥΠΟ ΕΠΑΝΕΞΕΤΑΣΗ

30. Με βάση τα αποτελέσματα της έρευνας, θεωρείται ότι πρέπει να επιβληθεί οριστικός δασμός αντιντάμπινγκ για τον αιτούντα στο επίπεδο του περιθωρίου του ντάμπινγκ που διαπιστώθηκε.

31. Ως προς τη μορφή του μέτρου, κρίθηκε ότι ο τροποποιημένος δασμός αντιντάμπινγκ πρέπει να λάβει την ίδια μορφή με τους δασμούς που επιβάλλονται βάσει του κανονισμού (ΕΚ) αριθ. 1467/2004. Οι τιμές ΡΕΤ είναι δυνατό να υποστούν διακυμάνσεις ανάλογα με τις διακυμάνσεις της τιμής του ακατέργαστου πετρελαίου. Κρίθηκε επομένως σκόπιμο να επιβληθούν δασμοί υπό μορφή ειδικού ποσού ανά τόνο. Επομένως, ο δασμός αντιντάμπινγκ, υπολογισμένος βάσει του περιθωρίου ντάμπινγκ εκφρασμένου ως ποσοστό, στις εισαγωγές PET από την Jiangyin Chengsheng New Packing Material Co., Ltd. είναι 45 EUR ανά τόνο.

32. Το περιθώριο ντάμπινγκ που καθορίστηκε για την ΠΕ σε ποσοστό 5.6% είναι χαμηλότερο από το επίπεδο εξουδετέρωσης της ζημίας 27.3%, που καθορίστηκε για τη ΛΔΚ κατά την αρχική έρευνα. Συνεπώς προτείνεται η επιβολή δασμού 45 EUR ανά τόνο, που βασίζεται στο περιθώριο ντάμπινγκ 5.6%, και η συνακόλουθη τροποποίηση του κανονισμού (ΕΚ) 1467/2004 του Συμβουλίου.

E. ΑΝΑΔΡΟΜΙΚΗ ΕΙΣΠΡΑΞΗ ΤΟΥ ΔΑΣΜΟΥ ΑΝΤΙΝΤΑΜΠΙΝΓΚ

33. Με βάση τα ανωτέρω συμπεράσματα, ο δασμός αντιντάμπινγκ που εφαρμόζεται στον αιτούντα εισπράττεται αναδρομικά επί των εισαγωγών του υπό εξέταση προϊόντος που είχαν υποβληθεί σε καταγραφή δυνάμει του άρθρου 3 του κανονισμού (ΕΚ) αριθ. 523/2005 της Επιτροπής. ΣΤ.

ΣΤ. ΚΟΙΝΟΠΟΙΗΣΗ

34. Τα ενδιαφερόμενα μέρη ενημερώθηκαν σχετικά με τα ουσιαστικά πραγματικά περιστατικά και τις παρατηρήσεις βάσει των οποίων η Επιτροπή είχε την πρόθεση να επιβάλει στις εισαγωγές PET από τον αιτούντα τροποποιημένο οριστικό δασμό αντιντάμπινγκ και να εισπράξει αυτόν τον δασμό αναδρομικά επί των εισαγωγών που έχουν υποβληθεί σε καταγραφή. Οι παρατηρήσεις τους εξετάστηκαν και λήφθηκαν υπόψη όταν κρίθηκε σκόπιμο.

35. Η παρούσα επανεξέταση δεν θίγει την ημερομηνία λήξης του κανονισμού (ΕΚ) αριθ. 1467/2004 του Συμβουλίου, σύμφωνα με το άρθρο 11 παράγραφος 2 του βασικού κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο πίνακας του άρθρου 1 παράγραφος 2 του κανονισμού (EΚ) αριθ. 1467/2004 του Συμβουλίου, τροποποιείται με την ακόλουθη προσθήκη:

Χώρα | Εταιρεία | Συντελεστής δασμού | Πρόσθετος Κωδικός TARIC |

Λαϊκή Δημοκρατία της Κίνας | Jiangyin Chengsheng New Packing Material Co. Ltd. | 45 ευρώ/τόνο | A510 |

2. Εισπράττεται αναδρομικά ο δασμός για τις εισαγωγές του υπό εξέταση προϊόντος που έχουν καταγραφεί σύμφωνα με το άρθρο 3 του κανονισμού (ΕΚ) αριθ. 523/2005.

Οι τελωνειακές αρχές καλούνται να πάψουν την καταγραφή των εισαγωγών του υπό εξέταση προϊόντος καταγωγής Λαϊκής Δημοκρατίας της Κίνας παραγωγής της εταιρείας Jiangyin Chengsheng New Packing Material Co., Ltd.

3. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.

Άρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 461/2004 (ΕΕ L 77 της 13.3.2004, σ. 12).

[2] ΕΕ L 271 της 19.8.2004, σ. 1.

[3] ΕΕ L 84 της 2.4.2005, σ. 9.